Skagakonur halda áfram sigurgöngunni í a-riðli 1. deildar Íslandsmótsins . Þær unnu sl. laugardag góðan sigur á ÍR-stúlkum á Akranesvelli 3 : 0 . Unnur Ýr Haraldsdóttir skoraði fyrsta markið á 33. mínútu . Tíu mínútum síðar skoraði fyrirliðinn , Helga Sjöfn Jóhannesdóttir , annað markið og staðan 2 : 0 í hálfleik . Það var síðan Guðrún Karitas Sigurðardóttir sem skoraði síðasta mark leiksins og gulltryggði sigur ÍA á 75. mínútu . Með sigrinum eru Skagakonur í 2. sæti deildarinnar með 13 stig , jafnar Fylki sem hefur skorað fleiri mörk en markamunur liðanna er sá sami . Það stefnir í toppbaráttu þessara tveggja liða en tvö efstu liðin í báðum riðlum deildarinnar munu keppa í haust um sæti í Pepsídeildinni að ári .